**Erkki Samuli Pirtola** (18. toukokuuta 1950 Rautalampi – 23. tammikuuta 2016 Helsinki) oli suomalainen kuvataiteilija. Hänet tunnettiin myös kirjoittajana ja taidekriitikkona, televisiotoimittajana sekä taiteen opettajana. Hän oli myös kuratoinut useita näyttelyitä.

Pirtola järjesti 1970-luvulta asti näyttelyitä valtavirrasta sivussa oleville taiteilijoille, kuten Kalervo Palsalle ja Roi Vaaralle. Hän perusti taiteilijaryhmiä, kuten Ö-ryhmän, ja toimi muun muassa videotaiteen pioneerina. Pirtola tunnettiin työstään ATV-televisiokanavalla sekä ITE-taiteesta. ITE on lyhenne ilmauksesta "itse tehty elämä".

Erkki Pirtola kirjoitti muun muassa lehtiin *Vihreä Lanka*, *Uuden Ajan Aura*, *Komposti* (1979–1982), *Ylioppilaslehti*, *Ilta-Sanomat* (1980–1992), *Aktivisti*, *Voima* ja *Taide*.

Eräässä artikkelissaan Pirtola kysyi: entä jos taiteen marginaalit ovatkin keskeistä ja "taiteeseen" sidottu taide "marginaalia"?

> "Todellinen taiteen emämaa löytyykin lastentarhoista, Steiner-kouluista, undergroundista, hullujenhuoneilta, presidentin muistikirjasta, betonigraffiteista, oudoista yöllisistä performansseista, ufokuvista, viidakkoshamaanin houreista..." (*Ilta-Sanomat* 24.4.1990.)
> 
> 

Hän toimi myös Helsingin tietokoneorkesterin kapellimestarina vuonna 2003.

Nykytaiteen museo Kiasmalla on kokoelmissaan Pirtolan teoksia. Hän sai vuonna 2006 Aleksis Kiven Seuran Eskon puumerkki -palkinnon. Vuonna 2013 Pirtolalle myönnettiin valtion taiteilijaeläke. Hänet palkittiin myös Vuoden Kiila -palkinnolla vuonna 2009 ja kuvataiteen valtionpalkinnolla vuonna 2011.

### Videot

Vuonna 1987 Pirtola löysi välineekseen videokameran. Hänen ensimmäinen videoprojektinsa oli Kalervo Palsan ateljeen tyhjennyksen taltioiminen. Sen jälkeen Pirtola kuvasi suomalaista taide-elämää videolle 30 vuoden ajan. Pirtolan ainutlaatuisilla videonauhoilla on tallenteita performansseista, ITE-taiteesta, näyttelyiden avajaisista ja muista taidehäppeningeistä. Noin 2000:n videokasetin kaoottinen kokoelma oli järjestämättä vielä 2016. Osa aineistosta on luovutettu Kansallisgallerialle. Jos Pirtolan loputkin materiaalit päätyvät Kansallisgalleriaan, siitä tulee instituution suurin yksittäinen luokitteluhanke.

### Yksityiselämä

Erkki Pirtola oli naimisissa turvetaiteilija Papu Pirtolan (synt. 1949 † 2017) kanssa vuosina 1975–1998. Avioliiton aikana syntyi neljä lasta: Pilvari Pirtola (synt. 1978), Arhippa (Miika) Pirtola (synt. 1981), Sampsa Pirtola (synt. 1982) ja Velimir Pirtola (synt. 1987).

Lähteet
-------

1. ↑  Hevonoja, Jaana: Kuvataiteilija Erkki Pirtola on kuollut.  24.1.2016. Yle Uutiset. Viitattu 24.1.2016.
2. ↑  Erkki Pirtolan muistokirjoitus  30.1.2016. Helsingin Sanomat.  Arkistoitu 10.5.2016. Viitattu 17.3.2018.
3. ↑  *Kuka kukin on 2003*, s. 767. Helsinki 2002. ISBN 951-1-18086-X
4. ↑  Vuoden Kiila on Erkki Pirtola. *Kansan Uutiset*.  30.11.2009. Viitattu 19.2.2010.
5. ↑  ITE – itse tehty elämä suomalaista nykykansantaidetta Taidemuseo Meilahti. Viitattu 13.2.2007.
6. 1 2  Kastemaa, Heikki: "Kritiikon tehtävä olla kriittinen." (pdf) *Kritiikin Uutiset*.  4/2005. Suomen arvostelijain liitto ry.  Arkistoitu 19.3.2016. Viitattu 25.1.2016.
7. ↑  Helsingin tietokoneorkesteri. Avanto Helsinki Media Art Festival 2003. Viitattu 13.2.2007.
8. ↑  Eskon puumerkin saajat. Aleksis Kiven Seura. Viitattu 13.10.2016.
9. ↑  Heille myönnettiin uudet taiteilijaeläkkeet  26.6.2013. Iltalehti.  Arkistoitu 29.6.2013. Viitattu 26.6.2013.
10. ↑  Erkki Pirtola on kuollut.  24.1.2016. Ilta-Sanomat.  Arkistoitu 25.1.2016. Viitattu 25.1.2016.
11. 1 2  Erkki Pirtolaa innosti purskahtelu taiteen marginaalissa *yle.fi*.  27.1.2016. Viitattu 15.3.2024.
12. 1 2 3  Erkki Pirtolan valtava videokokoelma Kansallisgalleriaan? *Yle Uutiset*.  7.3.2016. Viitattu 15.3.2024.
13. 1 2 3  Erkki Pirtolan ITE-taiteen ja taide-elämän videotaltioinnit ovat kulttuuriaarre, mutta epäjärjestys on suuri ongelma *yle.fi*.  7.3.2016. Viitattu 15.3.2024.
14. ↑  Papu Pirtola 1949–2017 *Helsingin Sanomat*.  15.1.2018. Viitattu 22.10.2019.
15. ↑  Erkki Pirtolan poika: isä teki taidetta kaikesta, myös perheestään *yle.fi*. Viitattu 21.4.2017.

Aiheesta muualla
----------------

* Erkki Pirtolan YouTube-kanava 79 videota

* Metakka-artikkeli – Talousvalmentaja: Erkki Pirtola arvioi Teron töitä. (Arkistoitu – Internet Archive)
* Erkki Pirtola Kansallisgallerian kokoelmissa.
* Rantanen, Tuomas: Erkki Pirtola oli tärkeä taidevaikuttaja ja persoona. *Voima*.  25.1.2016. Voima Kustannus. Viitattu 19.7.2020.
* Yle Elävä arkisto: Erkki Pirtolaa innosti purskahtelu taiteen marginaalissa (haastatteluja ym. vuosilta 1983-2013)
* Lähikuvassa Erkki Pirtola: osa 1 osa 2 osa 3 osa 4

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |
|  |
| Muut | 
* IdRef

 |

 |